b'\n_START_ARTICLE_\nMikoyan-Gurevich MiG-25\n_START_SECTION_\nIstorija\n_START_PARAGRAPH_\n\xc5\xa0e\xc5\xa1tajame de\xc5\xa1imtmetyje tuometin\xc4\x97 vald\xc5\xbeia u\xc5\xbesak\xc4\x97 konstruktori\xc5\xb3 biurui Mikoyan-Gurevich sukonstruoti naujos kartos naikintuv\xc4\x85, galint\xc4\xaf pasiekti Mach 3 greit\xc4\xaf. Tai buvo atsakas JAV projektuojamiems ir gaminamiems Lockheed YF-12, XF-108 Rapier._NEWLINE_Naikintuvas prad\xc4\x97tas projektuoti 1961 m. kovo 10 d. Pirmas prototipas, kodiniu pavadinimu E-155R, buvo pademonstruotas ir \xc4\xaf or\xc4\x85 pakilo 1964 m. kovo 10 d., o prototipas E-155P \xe2\x80\x93 rugs\xc4\x97jo 9 d._NEWLINE_MiG-25 \xe2\x80\x93 pirmasis serijinis naikintuvas, kuris pasiek\xc4\x97 3 000 km/h greit\xc4\xaf (27 000 m auk\xc5\xa1tyje). Tai daugiafunkcinis naikintuvas galintis vykdyti naikintuvo funkcijas, atlikti \xc5\xbevalgybines u\xc5\xbeduotis._NEWLINE_Bazinis serijinis modelis naikintuvas-per\xc4\x97m\xc4\x97jas MiG-25P yra auk\xc5\xa1tasparnio l\xc4\x97ktuvo tipo, turi dvikil\xc4\x99 statmeno komponavimo uodeg\xc4\x85. L\xc4\x97ktuvo fiuzelia\xc5\xbeui ir sparnams pagaminti panaudota apie 80\xc2\xa0% plieno, apie 11\xc2\xa0% \xe2\x80\x93 aliuminio ir 8\xc2\xa0% \xe2\x80\x93 titano lydini\xc5\xb3. Pusiau monokoko tipo fiuzelia\xc5\xbeas pagamintas suvirinant. Specialiai suprojektuoti ir pagaminti didelio diametro ratai leid\xc5\xbeia naikintuvui t\xc5\xabpti ir kilti aerodromuose su gruntinio tipo pakilimo takais._NEWLINE_1969 m. Gorkio mieste prad\xc4\x97ta serijin\xc4\x97 MiG-25P gamyba ir 1970 m. jie prad\xc4\x97jo tarnauti Taryb\xc5\xb3 S\xc4\x85jungos KOP (Karin\xc4\x97s oro paj\xc4\x97gos)._NEWLINE_Su \xc5\xa1iuo naikintuvu 1977 m. lak\xc5\xabnas-bandytojas A. Fedotov pasiek\xc4\x97 absoliut\xc5\xb3 auk\xc5\xa1\xc4\x8dio rekord\xc4\x85 pakildama \xc4\xaf 37 650 m auk\xc5\xa1t\xc4\xaf, o v\xc4\x97liau su MiG-25 buvo pasiekti 29 pasaulio rekordai._NEWLINE_1982 m. MiG-25 dalyvavo Sirijos ir Izraelio konflikte, 1980-1988 m. Irano-Irako kare, 1991 m. Persijos \xc4\xaflankos kare. Manoma, kad \xc5\xa1is naikintuvas buvo naudojamas ir Azerbaid\xc5\xbeano ir Arm\xc4\x97nijos konflikte._NEWLINE_Serijiniu b\xc5\xabdu MiG-25 baigtas gaminti 1985 m.\n_START_SECTION_\nModifikacijos\n_START_PARAGRAPH_\nMiG-25 \xe2\x80\x93 projektinis modelis, skirtas \xc5\xbevalgybai (projektas E-155R) ir kaip naikintuvas-per\xc4\x97m\xc4\x97jas (projektas E-155P)._NEWLINE_MiG-25P \xe2\x80\x93 serijinis naikintuvas-per\xc4\x97m\xc4\x97jas, prad\xc4\x97tas gaminti 1969 m., papildytas radaru RP-25 Smer\xc4\x8d (rus. \xd0\xa0\xd0\x9f-25 \xd0\xa1\xd0\xbc\xd0\xb5\xd1\x80\xd1\x87) su paraboline antena, gal\xc4\x97jo susekti taikin\xc4\xaf esant\xc4\xaf u\xc5\xbe 100 km (su automatiniu lyd\xc4\x97jimo nuotoliu apie 50 km)._NEWLINE_MiG-25PD ir MiG-25PDS \xe2\x80\x93 serijinis naikintuvas-per\xc4\x97m\xc4\x97jas, prad\xc4\x97tas gaminti 1978 m., papildytas nauju radaru Sapfir-25 (rus. \xd0\xa1\xd0\xb0\xd0\xbf\xd1\x84\xd0\xb8\xd1\x80-25).'